3804 Sonde: binne na buite - Forum 2.0 - jimileroux30
3804 Sonde: binne na buite
Posted by Jimi le Roux on August 15, 2018 at 6:10am in Padlangs oordenkings
Uit die hart kom slegte gedagtes, moord, owerspel, onkuisheid, diefstal, vals getuienis, kwaadpratery. Dit is die dinge wat ‘n mens onrein maak, maar om met ongewaste hande te eet, maak ‘n mens nie onrein nie. Matteus 15:19-20 NAV
Die Jode het baie reëls gehad oor rituele reinheid en het die dissipels gekritiseer omdat hulle nie hul hande voor ete op die korrekte manier gereinig het nie. Ons sien sonde gewoonlik ook maar op die uiterlike vlak. Vir baie Christene gaan sonde veral oor “wêreldse” gewoontes soos rook, drink en dans, dobbel en so meer. Dan is seksuele oortredings ook “groot sondes”. Ander sondes is leuens en bedrog en natuurlik ernstige dinge soos geweld of moord. As ons sonde só – as ‘n uiterlike saak – sien, kan ons ons natuurlik makliker daarvan distansieer. Die Bybel beskryf die “groot” of wesenlike sondes egter anders: dáár word eerder klem gelê op ongehoorsaamheid, hoogmoed, ongeloof en liefdeloosheid. Die wese van die sonde lê in ‘n hart wat nie reg is nie! Dis wat Jesus ook hier sê. “Sondebestuur”, wat bloot sekere gedrag vermy, is goed en wel, maar ons moet veral mik op ‘n rein hart, nie net rein hande nie. Onthou, net God kan ons harte rein maak!
Hemelse Vader, dankie dat U my hart rein maak. Hou my na aan U, sodat my hart ook rein sal blý! Amen.
Begeer ‘n rein hart voor God!